О Д Л У К А

О УРЕЂЕЊУ И ОДРЖАВАЊУ ПАРКОВА, ЗЕЛЕНИХ И РЕКРЕАЦИОНИХ ПОВРШИНА

(''Службени лист града Ниша'', број 89/2005-пречишћен текст и 38/2010)

**I ОПШТЕ ОДРЕДБЕ**

Члан 1

 Овом одлуком прописују се услови и начин организовања послова уређења и одржавања паркова, зелених и рекреационих површина као комуналне делатности од општег интереса, права и обавезе предузећа које обавља ову комуналну делатност и корисника комуналних услуга.

Члан 2

 Под уређењем и одржавањем паркова, зелених и рекреационих површина подразумева се засађивање дрвећа, заштитног зеленила и другог растиња и трава, кресање дрвећа и кошење траве, одржавање, опремање и чишћење паркова, скверова, приобаља и других јавних зелених површина (поред и око стамбених зграда и у стамбеним блоковима), одржавање и чишћење површина за рекреацију, одржавање и уређивање јавних плажа и сл.

·

Члан 4

 Уређење и одржавање и заштиту јавних зелених површина врши предузеће, односно предузетник коме град повери обављање ове комуналне делатности, по прописаном поступку.

 О уређењу, одржавању и заштити зелених површина посебне намене старају се предузећа, установе и друге организације, које имају право располагања или коришћења земљишта на коме се налази зелена површина посебне намене.

 Уређење и одржавање зелених површина посебне намене правна лица из става 2 овог члана могу поверити предузећу, односно предузетнику који обавља ову комуналну делатност.

Члан 9

 Инвеститор је дужан да новоизграђену јавну зелену површину преда на уређење и одржавање предузећу, односно предузетнику коме је поверено обављање ове комуналне делатности.

**III ИЗВОЂЕЊЕ РАДОВА НА ЈАВНИМ ЗЕЛЕНИМ ПОВРШИНАМА**

Члан 10

 На јавним зеленим површинама могу се подизати само они објекти, уређаји и изводити други радови који су предвиђени урбанистичким планом, уз одобрење управе надлежне за планирање и изградњу.

 Извођач грађевинских и других радова је дужан да предузме мере заштите и обезбеђења јавних зелених површина од оштећења.

Члан 13

 Водоводне, канализационе, телефонске, електричне и друге мреже на јавној зеленој површини и на земљишту које је предвиђено за јавну зелену површину полажу се подземно.

 Изузетно, у парк - шумама и на пошумљеним теренима предвиђеним за парк шуме могу се поставити ваздушни телеграфски, телефонски, електрични и други водови, под условима да не ометају развој вегетације, да не нарушавају естетски изглед зеленила и да не ометају нормално коришћење ових површина.

 Инсталације из става 1 овог члана постављају се по правилу испод парковских саобраћајница, а само изузетно на простор намењен зеленилу, уз одобрење управе надлежне за комуналне делатности.

Члан 18

 Орезивање дрвореда и других стабала и њихово уклањање може обављати предузеће, односно предузетник коме град повери вршења послова ове комуналне делатности.

Члан 19

 Уклањање, односно вађење здравих стабала са јавних зелених површина може се вршити на основу одобрења управе надлежне за комуналне делатности, само у циљу реализације урбанистичког плана и програма уређења града.

 Ако уклањање, односно вађење стабала у циљу реализације урбанистичког плана захтевају појединци или правна лица, мора се пре издавања одобрења прибавити и мишљење предузећа које обавља комуналну делатност, уз плаћање накнаде коју утврди комисија, коју образује управа надлежна за комуналне делатности.

Члан 20

 Предузеће, односно предузетник коме је поверено вршење ове комуналне делатности, без посебног одобрења управе надлежне за комуналне делатности може да уклони само стабла болесна, сува, оштећена елементарном непогодом, саобраћајним удесом, а на месту уклоњеног стабла засади ново стабло одговарајуће врсте.

 Ако је оштећење стабла, односно вегетације на јавној зеленој површини последица прекршаја из одредаба ове одлуке, прекршилац је дужан да надокнади причињену штету, по процени комуналног предузећа.

 Средства остварена по основу накнаде за уклањање, односно вађење стабала и накнаде за оштећење стабала, односно вегетације на јавној површини уплаћују се на посебан начин комуналног предузећа и могу се користити само за одржавање дрвореда и јавних зелених површина.

Члан 21

 Ради заштите јавних зелених површина забрањено је:

1. уклањање, вађење здравих стабала без претходног одобрења;

2. оштећење дрвећа и других засада;

3. скидање плодова и цветова са дрвећа, шибља и цветних гредица;

4. ненаменско коришћење травњака (гажење и лежање);

5. копање и изношење земље, камена, песка и других састојака земљишта са јавних зелених површина;

6. пуштање домаћих животиња на јавну зелену површину, осим ако је посебним прописом за то одређена;

7. бацање отпадака на јавну зелену површину;

8. скидање, уништавање или оштећење путоказа, знакова, натписних плочица и сл;

9. оштећивање стаза, клупа, корпи за отпатке, ограда, уређаја и сл;

10. вожња било којом врстом возила и прање возила на јавним зеленим површинама;

11. заустављање и паркирање возила на јавним зеленим површинама;

12. премештање клупа, корпи за отпатке или реквизита за дечије игре са места на којима су постављени;

13. ложење ватре или паљење стабала или лишћа, истовар материјала, робе, амбалаже и сл. на травњацима, травним теренима и стазама, као и њихов смештај поред дрвореда и других засада;

14. урезивање имена или знакова на стаблима, клупама, зидовима или осталим објектима, закивање рекламних паноа, лепљење плаката на стаблима, оградама или померање граничних стубова, закивање клинова у стабло;

15. пењање на дрвеће, инсталације, ограде или друге објекте;

16. постављање кошница, вага, паноа, аутомата за забавне игре, камп-кућица и других сличних објеката или уређаја без одобрења;

17. раскопавање земљишта или копање рова, канала и сл. без одобрења;

18. трешење или прање тепиха, бацање папира и отпадака, смећа, пиљевине, пепела на јавним зеленим површинама или њихово паљење.

Члан 25

 Надзор над применом ове одлуке и над законитошћу рада предузећа, односно предузетника који обавља ову комуналну делатност врши управа надлежна за комуналне делатности.

 Послове инспекцијског надзора над применом ове одлуке и над обављањем комуналне делатности врши комунални инспектор.

Члан 26

 Новчаном казном од 10.000 до 100.000 казниће се за прекршај комунално предузеће:

1. ако не донесе годишњи програм уређења и одржавања јавних зелених површина (члан 22 тачка 1);

2. ако се не придржава рокова и динамике извођења радова у циљу уређења и одржавања јавних зелених површина, у складу са програмом (члан 6 и 7);

3. ако не обнавља уништене јавне зелене површине (члан 22 тачка 5);

4. ако не одржава у исправном стању клупе за седење, корпе за отпатке, дечије реквизите и другу парковску опрему (члан 22 тачка 4);

5. ако подизање јавних зелених површина врши супротно техничкој документацији (члан 8).

 За прекршај из става 1 овог члана казниће се одговорно лице у комуналном предузећу новчаном казном од 5.000 до 20.000 динара.

Члан 27

 Новчаном казном од 5.000 до 50.000 динара казниће се за прекршај правно лице или предузетник:

1. ако подиже јавне зелене површине супротно урбанистичко - техничкој документацији (члан 8);

2. ако подиже објекте и уређаје и изводи друге радове на јавним зеленим површинама без прописаних дозвола (члан 10);

3. ако на градилишту и око њега не сачува хумусно земљиште одређено за зелену површину (члан 11);

4. ако у случају извођења радова на јавним зеленим површинама, у предвиђеним роковима не очисти ове површине и не однесе преостали материјал, уређаје и привремене објекте (члан 12);

5. ако јавну зелену површину користи супротно њеној намени (члан 16);

6. ако јавну зелену површину користи за спортске приредбе, вежбе, изложбе без одобрења надлежног органа (члан 16 став 2);

7. ако јавну зелену површину користи за складиштење или смештај грађевинског или другог материјала (члан 17);

8. ако уклони, односно извади здраво стабло без одобрења надлежног органа (члан 19);

9. ако сади биљке, дрвеће испод надземних или изнад подземних инсталација (члан 15);

10. ако користи зелене јавне површине и поступа супротно забранама из члана 21 ове одлуке;

11. ако користи зелене површине посебне намене и поступа супротно забранама из члана 23 ове одлуке.

 За прекршај из става 1 овог члана казниће се одговорно лице у правном лицу новчаном казном од 500 до 5.000 динара, а физичко лице новчаном казном од 200 до 2.000 динара.